Regionshospitalet Holstebro

Regionshospitalet Holstebro hører administrativt under Hospitalsenheden Vest i Region Midtjylland. Der er ca. 300 sengepladser og omtrent 1800 ansatte. Hospitalet varetager sammen med Regionshospitalet Herning akutmodtagelsen for 250.000 borgere i den vestlige del af Region Midtjylland geografisk svarende til det tidligere Ringkøbing Amt.

I forbindelse med strukturreformen med etablering af regioner og centraliseringen af akutfunktionen på fem hospitalsenheder i regionen, er der indgået aftale i Regionsrådet om at samle funktionerne på Hospitalsenheden Vest på et nyt hospital i den vestlige del af Region Midtjylland, hvilket vil resultere i en nedlæggelse af regionshospitalerne i Holstebro og Herning. Regionsrådet har besluttet at placere det nye hospital i Gødstrup umiddelbart nordvest for Herning. Denne afgørelse har givet anledning til debat som følge af store geografiske afstande i dækningsområdet, og der er blevet agiteret for en alternativ placering i Aulum.

Regionshospitalet Holstebro rummer en afdeling af Hospitalsapoteket Herning. Hospitalsapotekets tekniske personale producerer lægemidler til Regionshospitalet Holstebro, mens det farmaceutiske personale udfører klinisk farmaci på hospitalets afdelinger og afsnit.

Organisation 
Hospitalet omfatter følgende afdelinger og specialer:

 Anæstesiologisk Afdeling Holstebro-Lemvig 
 Ergoterapi- og Fysioterapiafdelingen 
 Gynækologisk/obstetrisk Afdeling 
 Jordemodervæsenet 
 Kirurgisk Afdeling Hospitalsenheden Vest 
 Klinisk Biokemisk Afdeling 
 Klinisk Immunologisk Afdeling 
 Medicinsk Afdeling, Holstebro 
 Neurologisk Afdeling 
 Nuklearmedicinsk Afdeling 
 Ortopædkirurgisk Afdeling Hospitalsenheden Vest 
 Patologisk Institut 
 Reumatologisk Afdeling 
 Røntgenafdelingen 
 Urinvejskirurgisk Afdeling 
 Øjenafdelingen 
 Øre-, næse- og halsafdelingen 
samt:
 Klinisk Neurofysiologisk Sektion 
 Medicinsk Forskningsafsnit

Historie 

Regionshospitalet Holstebro blev grundlagt som Ringkjøbing Amtssygehus i Holstebro i 1894. Hospitalet blev tegnet af den højt anerkendte arkitekt Claudius August Wiinholt (1855-1905), som i hans virketid har stået for bl.a. opførsel af næsten 20 kirker i Ringkøbing Amt. Amtssygehuset blev opført i overenstemmelse med datidens mode med variationer over tidligere stilarter, især renæssancen. Der blev foretaget en mindre udvidelse af den oprindelinge bygning i 1913 og en regelret udvidelse med en stor tilbygning i 1928. Udvidelserne skete i takt med den hurtige befolkningstilvækst, der forekom omkring århundredeskiftet. Ligeledes nødvendiggjorde større epidemier (som f.eks. den spanske syge) mulighed for hospitalisering af flere og flere patienter. Arkitekten for udvidelsen i 1928 var Helge Bojsen-Møller. 
I takt med omstrukturering af det danske sundhedsvæsen med etablering af Centralsygehuse med højt specialiserede afdelinger, blev der også i Holstebro foretaget en yderligere udvidelse af det bestående bygningskompleks. Nybyggeriet stod færdig i 1939 og det gamle Amtssygehus blev omdøbt i Centralsygehus.
I 1958 og 1971 blev der gennemført yderligere tilbygninger, som dels var en forlængelse af de i 1939 etablerede bygninger, dels en fuldstændig nybygning – et højhus med 9 etager.

Se også 
Hospitalsenheder i Region Midtjylland

Eksterne henvisninger
 Hjemmeside for Regionshospitalet Holstebro
 Region Midtjylland
 Medicinhistorisk Afdeling på Regionshospitalet Holstebro 

Hospitaler i Region Midtjylland
Bygninger, konstruktioner og anlæg i Holstebro